khistorydata/jeongjo-sjw-relations huggingface dataset:
정조 8년 · 목
敎曰。卿之處義。昨回箚批。略有申及者。予意卿想諒悉之矣。大抵沈煥之一疏再疏。必欲甘心於卿家。幷與撑天亘宇之大樹立。而有無限持弄之意。此其何故耶。非不欲痛斥嚴堪。以爲明好惡息浮囂之道。而向年以來。章疏之間。似此口氣。厥惟久矣。乘機逞憾。不獨煥之一人。且遣辭下語。與李義弼尹得孚輩差間。所以姑且假借。置之勿問。非所惜於煥之。蓋有秋間與卿酬酢故耳。世之不識予本意者。倘不以予之所以慰藉而庇護之者。謂戒勤於前而忽於後耶。苟使然矣。世道之憂。容有旣乎。萬有一卿以事關父兄。義難晏然。爲深引之端。則是卿適所以自輕而取侮也。以卿夙量。當不爲此。顧今時憂孔難。朝象多乖。偶回平地風波。卿又引入。則彌綸之責。將無所倚畀。寧有是也。寧有是也。固料卿不日簉朝。而或慮夫未遽幡然。呼燭數行。更此諄複。卿須諒之。卿須諒之。來參明日習儀。仍與有司堂上登對。仍命遣史官傳諭。
정조 8년 · 강
召見大臣以下于誠正閣。領議政徐命善。有司堂上徐有隣沈頤之。兵曹判書李在簡。
정조 8년 · 목
予曰。沈煥之事。非一言可道。世道若此。豈不可痛哉。命善曰。聖敎若此。實無仰達矣。非但臣一身而已。辱及父兄。何敢更達乎。予曰。姑不處分。以觀來頭。而意亦有在。蓋秋間與卿酬酌時。已罄予心。卿必記有矣。頤之曰。昨接濟州牧使狀本。饑饉之色。莫此爲甚。請穀太多。伏未知何以則爲好矣。命善曰。臣亦聞此言久矣。而頃者濟州牧使狀啓便。有書於臣。而亦以請穀事。有所多言矣。予曰。何以則爲善處耶。濟州入穀。前例爲幾年。而石數爲幾石乎。頤之曰。戊子年一萬石。己丑年一千石入去。而其前則未及詳考矣。有隣曰。臣居湖南伯時。入穀數爲一萬七千餘石矣。予曰。依昨年北關例。下送御史何如。命善曰。勢將以督運下送矣。蓋欲安頓。則仍任牧使。似有少益矣。予曰。宴享習儀則何如。命善曰。初因紛擾。致此政院通禮院相爭節次之故矣。及其行禮。亦有嫺習矣。予曰。幕次何以爲之耶。頤之曰。以左右月廊設之矣。別雲劍以迎勅時落點人。至用送勅時何如。予曰。唯。在簡曰。今番科榜中有不入者。何以爲之乎。予曰。一張添入也。
정조 8년 · 강
命迎勅時御營廳隨駕。留陣置之。
정조 8년 · 목
兵曹判書李在簡啓言。迎勅動駕時。何營軍兵隨駕。何營軍兵留陣。禁軍馬步軍。幾番幾哨磨鍊乎。敎以。御營廳隨駕。騎士鄕軍出入番。幷爲出用。禁軍入番與二番出用。留陣置之。
정조 8년 · 강
命禁雜人軍校。除標信擧行。
정조 8년 · 목
館伴徐有隣啓言。禁雜人軍校。議于守摠兩營將臣。則標下軍則差勝於他軍。牙兵則與束伍一般云。標下軍數少。勢將兼用他軍。而牙兵束伍。別無優劣。一用一否。恐涉斑駁。臣意則坡州旣有別驍士。以此取用。長湍楊州高陽。勿論牙兵馬兵束伍標下軍。就附近面。另擇使用。極爲穩當。敎以。今番旣有量宜出用之命。除標信擧行。以啓下文跡。該營將官。發牌聽傳敎。
정조 8년 · 목
予曰。今日習儀。果已始作。而司甕都提調去就。與各司進不進單子持入。戊子己丑庚寅乙未四年謄錄。與濟州御史往來謄錄持入。柑製以圓點到記設行之年。問于成均館以入。
정조 8년 · 목
敎曰。習儀連日擧行。陞試無以着意爲之。試榜多有相妨云。大司成徐有防許遞。今日政。以在京無故人差出。待明朝牌招。
정조 8년 · 강
判下備局濟州牧請賑狀覆啓。
정조 8년 · 목
備邊司以濟州牧使嚴思晩請賑狀回啓。敎以。分等事。停退事。白給事。減捧事。停操事。防債事。竝依回啓施行。賑還不足米請得事。大抵羅里設倉。今爲六十五年之久。而遺儲每未免苟艱。一自庚寅定式之後。便歸名存而實無。倉內正穀。旣云不敷。勢將辦出於沿邑。而荐饑之餘。又令轉輸。豈非難愼處乎。然島民仰哺之情。亦不可不軫念。昨因前伯登筵。詳問本倉事情。米面雖曰數少。正租則有若干庫在。外此牟穀。亦足相當云。旣聞頷顑之狀。若不準請許施。甚非所以懷柔之本意。元巡六千餘石。別巡二千石。除零數準八千之數。特爲許施。乙未則繡衣下去。督運監賑。而戊子己丑庚寅此三年已例。俱無別遣繡衣之例。且聞筵臣言。繡衣下去。則反有令出多門之嫌。且考己丑年傳敎。聖意亦有以仰認。今番依戊子等年例。令道臣別定差使員。分歲前後。從便分半運輸。萬有一不謹督運。穀不精實。舟不完固。當遵戊子年 先朝傳敎。當該差員重勘。甚者卽其地定配。斷不饒貸。不飭之道臣。亦豈無罰。以此意分付該道監司。仍又措辭行會該守臣處。待穀物入去。悉心接濟。俾無一民捐瘠之患。賙賑之政。難付生手。前牧使嚴思晩限麥秋仍任。以責成效。昨年諸道之歉。特捐供御之物。以補賑資。在朝家一視之意。島陸奚間。自判付祗受日。限明年秋成。薦新黃果及祭享所用黑牛外。各殿朔膳物膳。三名日方物及內局進上藥材。京外各營門各衙門進排物種。內司及各宮房所管奴婢身貢。特竝蕩減。以補賑資。至於貢馬。關係戎政。而禁軍馬兵之給馬。專靠於此。進獻亦在麥秋後。雖不必一例蕩減。今年停退條之明年竝納。在所當蠲。只以今年停退條。明秋使之來納。明年條。仍許停退事。一體分付。涼臺事。亦爲依回啓施行。而愆期出送。豈但該牧之過。種種奸弊。該道亦不防戢而然。此後道伯各別嚴束。無戒泛忽之意嚴飭。仍敎曰。旣承 慈敎。 慈殿宮方物物膳朔膳。亦依昨年設賑諸道例。勿爲封進。以爲仰承 慈旨之道。而 慈殿宮進上。則待畢賑。先卽封進之意分付。
정조 8년 · 목
以鄭東觀爲持平。趙恒鎭爲正言。徐美修爲校理。趙時俊爲知經筵。申大升爲大司成。
정조 8년 · 강
推遠接使趙時俊平安監司鄭民始。
정조 8년 · 목
因遠接使趙時俊平安監司鄭民始惶恐待罪狀啓。敎以。乘轎乘馬。惟看勅使行止爲之。此指禁令未到時事也。今無回皇旨。旣有禮部咨文。無得乘轎。飭禁申嚴。勅使之間間乘轎。不但因我國之力請。亦有老病故耳。至於儐臣道臣。其轎其馬。當待朝家知委。雖與彼騎而我轎。大有間焉。此儐臣此道臣。意謂事事守法。無有饒假。卽此一款。未免驅馳方便。卿等推考事。回諭。
정조 8년 · 강
命禁營所捉虎睛乙骨封進。
정조 8년 · 목
禁衛營啓言。見典牲署所報。則虎入羊圈。★(口+覽)傷羊二口云。故卽送砲手跟捕矣。外終南近處。捉得中虎一頭。謹此封進。而先殺再殺砲手等。各布木依例施賞。敎以。匪人伊虎。何云跟捕。終南是何處。卽木覓之一名耶。更令據實草記。惡虎之登時捉納。極爲多幸。先殺砲手。加給布木一疋。再數砲手。加給木一疋。皮張卿處賜給。只以虎睛乙骨封進。
정조 8년 · 강
命濟州牧進上。不必追封。
정조 8년 · 목
禮曹啓言。冬至方物中。濟州牧封進物種。今始上來。而世子宮所封。無端闕封。事體未安。當該牧使嚴思晩。從重推考。急速封進事。請分付。敎以。勿推。各殿進上。旣命待明秋封進。此亦不必追封。以此知悉擧行。
정조 8년 · 강
放定配罪人具明謙等。
정조 8년 · 목
因明謙到配狀啓。敎以。當初所犯。雖云不輕。究其本情。寔出無妄。到配足矣。豈必待赦。特爲放送事分付。同罪郞官及邊首等。一體放送事分付。又因趙圭鎭到配狀啓。敎以。齋日設戲。將牌不佩。卽兩罪俱發。特命加等照勘。然同罪他囚之定配者。皆令分揀。不可一放一否。特爲放送之意分付。
정조 8년 · 목
予曰。洪仁浩以何事徑出耶。祖承曰。李魯春以不捧疏事。有所侵斥。故陳疏徑出矣。予曰。魯春之疏。旨意云何。祖承曰。大體以渠前疏之不善爲。有若自明者矣。予曰。六月日記持入。
정조 8년 · 강
命前應敎李魯春承旨洪仁浩上疏還給。
정조 8년 · 목
魯春疏略曰。臣見理不明。立心不確。乃於群嚇衆咻之際。隨衆劻勷。過斥言官。自犯妄率之誅。何幸色荒如天。薄竄旋宥。感泣攢祝。默訟愆尤。臣之向來箚語。只憑時議。辭不擇發。此豈臣本心哉。夫臺閣者。與大臣相可否。以臺臣而規大臣職耳。設或言者過中。固當優容。矧彼臺臣。不過就事論事。而臣之擬律過當。其果孰主張是耶。莫非臣昏謬顚錯。入於羿彀而莫之省也。耿耿此心。急於自明。治疏呈子喉院。則謂以前銜退却不受。豈可以官職有無。若是其惟意阻搪乎。臣於喉院。不勝慨惋。諒臣自訟之忱。治臣瀆撓之罪。○敎曰。前疏旣非本心。今疏果出本心乎。前後筵席。已知渠稟詬無主見。而其手段之左右捭闢。情態之朝夕慶幻者。猶不料如是其無忌憚。自此隄防漸壞。義理愈晦。世道之憂。尙何言哉。姑不處分。予意攸在。原疏還給。仁浩疏略曰。卽見前應敎李魯春疏本。則以臣之不爲捧納。盛加侵斥。至有阻搪慨惋等語。若是噴薄。莫曉其意也。臣旣在該房。被此詆斥。不敢晏然。陳章徑出。亟命鐫遞。仍治臣罪。○敎曰。勿論旨意之如何。前銜三司自引之疏。豈可捧入。因渠侵斥。陳疏徑出。不已疲軟之甚乎。此上疏還給。卽爲牌招入直。
정조 8년 · 목
本館啓言。齋居儒生等。有捲堂之擧。故招致詳問。則書進所懷。以爲臣等以見捉夜禁。至有捲堂之擧。伏承聖敎。諄複勤摯。至降査勘之敎。相顧感惶。恭俟處分。及見訓將具善復仰對之辭。其所爲說全沒事實。臣等所懷。歸之誣罔。至於拖入明義錄三字。尤不勝萬萬惶懷。旣見彼對之後。不敢晏然冒入於食堂云。多般勸入。終不回聽。且陞抄儒生等。亦不敢遽然觀光云。申申曉諭。亦不回聽。故不得已姑爲撤場。敎以。卽爲勸入。仍設食堂後草記。
정조 8년 · 강
命時囚丁俔祖照律。
정조 8년 · 목
義禁府啓言。前縣監丁俔祖身爲配所官。罪人趙嵎至有還家之擧。不善防守之罪。在所難免。以此照律。罪六年禁錮。私罪施行。允之。
정조 8년 · 목
予曰。濟州人幾名待令乎。注書知入。朴能源出問還秦曰。十一人待令矣。予曰。遠人以東宮柚子進上上來。此册禮後初有之事。予甚嘉之。特給衣資及米。戶曹考例擧行。又下敎曰。兼春秋出去。問其年事豐凶。弊瘼有無以奏。金健修出問還奏曰。年事僅爲免凶。所告弊瘼。皆是濫難之事矣。
정조 8년 · 강
政院議啓陳勉。賜㧗。都承旨李致中。右承旨李在學。左副承旨李祖承。右副承旨洪仁浩。同副承旨李競淵。
정조 8년 · 목
議啓以爲。至月之雷。古人不以爲災。而殿下所以寅畏。旣與遇災而無間。臣等所以申告。敢謂匪災而或忽乎。試以目下第一義言之。元惡巨魁。或偃息近郊。或移置平陸。不知何樣禍機伏在何處。古所謂無災之災。甚於有災。正指此也。至若惠政雖洽。群黎困悴。飭敎徒勤。百隷怠慢。何莫非憂。而天討之亟 行。爲今日急先務。惟聖明垂察焉。批以。陳勉切實。當留意矣。
정조 8년 · 강
右議政金熤陳箚乞遞。仍辭賞典。賜批。
정조 8년 · 목
箚略曰。昨登前席。威顏孔通。必辭之懇。亦復申暴。遞解之音。庶冀卽下。退俟數宿。恩命尙遲。大失所圖。益復靡措。臣與僚相。情地卽同。處義無異。則許解之命。及於僚相。而臣不與焉。只以臣不在朝。不得與之同聲齊籲 耳。卽遞臣議政之銜。無至於失其處義。且臣於賞典之下。有所不敢自安者。亟許收還。批以。前領相前左相。皆因引義許副。卿以同一情地。獨未遞免。卿之辭巽。予亦不以爲過。以是日前筵席。已示從近體諒之意。今又一向强迫。反欠尊禮之義。卿所帶相職。今姑勉副。附陳賞典收還之請不允。卿須安心領受。仍命遺史官傳諭。
정조 8년 · 강
領議政徐命善上箚陳勉。仍自引。賜批。
정조 8년 · 목
箚略曰。燁燁之光。殷殷之聲。乍發於一陽之月。臣之隱憂則有之。規模未立。而時象有泮澳之歎。恬嬉成習。而國事無擔着之人。此猶細故。凶徒相續。懲討寬緩。義理將至於莫可收拾之境。與其貽無窮之患。曷若早絕禍根。以鞏國勢哉。勿視以陳戒之例談。而赫然改圖焉。臣尸居中書。無所獻爲。仁天敬言告。適在是際。觀變玩占。殆若爲臣身而發。亟賜斥退。改卜賢德。批以。召災之端。不一而足。寔由予一人否德。在卿何有。箚陳諸條。可見匡救之意。當體念。卿須安心勿辭。卽起視事。仍命遺史官傳諭。
정조 8년 · 강
左議政洪樂性上箚自引。仍陳勉。賜批。
정조 8년 · 목
箚略曰。雷電雖不至轟燁。天警則一也。減膳求助之敎。臣實欽仰攢頌。聖德勤政。有足以致祥消災。而今乃如是者。只綠臣之濫叨中書。不能對楊。有相如此。雖不欲召災。其可得乎。亟賜斥退。抑有區區愚忱。竊恐近日刑政之失當。不無召致厥災之慮。公不勝私。恩反掩義。義理晦塞。民弊斁絕。思之及此。不覺心寒。亟行天討。以副皇天警告之意。噫。媕婀成痼。讜直掃地。言路之塞如此。而能成治道者。臣未之聞。益懋求諫之誠。益恢納諫之量焉。批以。俄因首揆批。略已及之。際見卿箚。陳勉切至。另欲體念。以爲修省之資。卿之自引。無已過乎。勿辭。卽起視事。仍命遣史官傳諭。
정조 8년 · 강
司直金尙集疏辭新資。京畿監司金思穆疏辭新除藩任。幷賜例批。
정조 8년 · 강
校理李錫夏上箚陳勉。賜批。
정조 8년 · 목
箚略曰。以震電之發。有求言之敎。不揆僭猥而略陳之。近來法講之停。殆至閣序。典學之念。不能無間斷而然耳。有國興替。專係言路。而每以沒模稜無關沙之說。聊爲塞責之擧。凶逆懲討。是何等大義理。而猶不免苟且彌縫之歸。則殿下所以待群下者。未可謂有孚信之實矣。生民苦樂。專在於財用之足否。爲今之道。惟當節用愛民爲務。古則爲官擇人。今則爲人擇官。草野遐賤之蹤。亦豈無經國之才。而殿下臨御以來。無一個起自荒陬者。大是昭代之欠典。凡此數事。不過膚盧淺之談。而應天以實。亦或不外乎是矣。批以。數條陳勉。無非藥石。當體念矣。
정조 8년 · 강
兩司合啓懲討。賜批。大司憲蔡弘履。大司諫安聖彬。執義趙榮弼。掌令李思祚姜垣。持平李祉永尹載命。獻納兪岳柱。正言沈鏗愼師稷。
정조 8년 · 목
合啓以爲。上天之警。無小無大。其爲修省之方則一也。豈無一二事可以對揚者。而目下義理。莫嚴於懲討。夫刑政者。有國之大者。逆送又是刑政之大者。一失再失。轉至於莫可收拾之境。惟彼仁愛之天。安得無丁寧告戒也。今若捨此而論他。顧何益於答天譴而弭天災乎。廓揮乾斷。以爲扶陽之一道焉。批以。懲討一事。便成陳談。卿等何不指陳闕遺。所陳扶陽二字。爲目下急務。當留意矣。
정조 8년 · 강
遞副修撰孟至大。兼司書趙濟魯。以尹㬦爲兼司書。
정조 8년 · 목
敎曰。館直不備。莫如近日。夏秋以未。絕無備負入直之時。間有無故之人。輒稱情勢。每事違牌。雖以今日入直玉堂言之。單番在直。不知爲幾日。寧有如許事體。在外未肅拜玉堂許遞。政官牌招開政。以在京無故人差出。又敎曰。春坊下番番次苟簡。兼司書趙濟魯聞有親病。許遞。今日政。以在京無故人差出。待下批牌招入直。又敎曰。兼司書前望單子入之。
정조 8년 · 목
敎曰。大臣置處。今日政爲之。又敎曰。今間承宣言。玉堂多窠。排望苟艱云。侍從堂上堂下罷削人。幷敍用。○以安策爲校理。李鼎運李延伋爲副校理。李東稷姜★(亻+寅)爲修撰。尹序東沈樂洙爲副修撰。判府事金熤單付。
정조 8년 · 강
命三明日次對。明日來會。
정조 8년 · 강
命能麼兒賓廳講。論理稟處。
정조 8년 · 목
備遺司以能麼兒賓廳講。成節目另飭啓。敎以。能麼兒則以兵學指南應講。賓廳日次則以三鑑應講。孟朔則以七書應講。講書各異。若於孟朔講。考較能麼兒及賓廳講之勤慢。似是行不得之事。試官如何論勘。節目如何成出。出意見論理稟處。
정조 8년 · 강
命金鍊玉褒賞置之。安穎男旌閭。
정조 8년 · 목
禮曹啓言。觀此全羅監司趙時偉以興德金澳。爲其七代祖鍊玉戰亡。鍊玉妻梁氏節死。鍊玉子命彦殉孝。請褒事上言。査實狀啓。則忠孝兼全。節義俱備。而但其久遠事蹟。只憑私錄傳述。褒賞之典。不可輕許。請置之。允之。又啓言。觀此平安監司鄭民始以安淇爲其先祖穎男殉節。請褒事上言。査實狀啓。則其爲忠烈。無愧古人。合施旌閭之典。而事係恩典。請上裁。從之。
정조 8년 · 강
推慶尙監司李秉模。
정조 8년 · 목
政院啓言。漆谷李龍泰山訟上言査啓。今至七十日之限。尙不修啓。事甚未安。該道臣請推考。允之。
정조 8년 · 목
具翼善冠袞龍袍。乘輿出貳極門。由月覲門。詣 景慕宮。降輿入齋室。少頃詣版位。行展拜禮。仍詣廟內奉審訖。還入齋室。予曰。 本宮提調入侍。予曰。迎勅後宴禮時。適値齋日。設與不設。其將何以爲之乎。金尙喆曰。直告勅使無妨矣。予曰。然則預謂首譯處。通于勅使似好也。儺禮本不欲爲之。而聞勅使之過平壤時。見伶輩例舞於前。頗有樂意云。然則不可不爲之耳。尙喆曰。然則爲之。而伏聞聖意以儺禮轉運之難。落後於慕華館云。此則問於彼人。而從其所欲。無妨矣。仍出齋室乘輿。敎曰。右通禮姜恒改差。令該曹口傳差出。由月覲門。入協陽門還內。
정조 8년 · 강
命進御人蔘養胃湯前方中。加縮砂一錢。木香五分。自今日一貼式煎入。榻敎也。
정조 8년 · 강
命進御人蔘養胃湯。自明日停止。榻敎也。
정조 8년 · 강
玉堂聯箚疏請具善復削職。賜批。校理李錫夏。修撰李東稷。副修撰尹序東。
정조 8년 · 목
聯箚疏略曰。臣等於近日訓將事。竊有憂惋者。夫巡綽都城。捕詰行路。固不容不嚴。至於儒生赴試。當以別論。而拘囚詬曳。已極驚駭。及夫賢關捲堂。喉院問啓。固宜推謝惶愧之不暇。今其爲言。全欠敬禮。不料宿將乃爲此驚駭之事也。至以本館事言之。日前僚員之新差也。適値深宵。館隸之持除誥鑞牌者。亦被拘執於踐更之所。納供於視衙之後。誥押御寶。牌書經筵。則雖云臣輩之冒玷。而所重則存。此殆設館以後所未有之變怪也。此將臣久據戎權。憑恃寵遇。稱以武宗。無所忌顧。此而置之。後弊難言。訓鍊大將具善復。施以刊削之典。斷不可已也。批以。經筵牌及安寶敎旨之留置卒更所。必因牌將輩不告大將之致耳。此將臣以宿將之故。朝家果加優待。而曰寵遇。曰無忌。辭語殊欠稱停。刊削之請不允。此事雖關本館。聯疏亦不免過中矣。
정조 8년 · 목
敎曰。我邦壤地偏小。道凡有八。州府郡縣。僅三百六有奇。星羅碁布。可按圖而知也。一有水早饑饉。管領甚便。而獨耽羅一域。僻處海外。陸行幾千餘里。木路則倍之。聲響旣漠於京師。撫磨只付於長吏。尋常啓牘之來。動費半年。凡島民之疾苦憂樂。莫之憑悉。豈朝家懷柔之澤。或間於島陸而然歟。今歲之秋。八路大熟。廟堂之上。無所事乎荒政。惟予宵旴一念。亦庶幾少弛矣。迺者陽至之後。守臣始以州饑聞。於是乎丙枕蹶坐。益歎道塗之云邈。若使耽羅不海而陸。遠止於北之六鎭。西之七邑。則豐歉之間。豈此之遲乎。歲饑而莫予之知也。民窮而亦莫之救也。島民亦吾赤子。爲爾等父母。烏在其父母之責也。噫。自在我 列聖朝。軫念玆土。罔間於內服。慰撫之㦖恤之。靡不用極。深仁厚澤。浹爾髓而淪爾肥。逮予寡人嗣服之初。首遣持斧之臣。文武則設科試取其才。父老則詢弊瘼採其隱。以至崇孝而褒烈。輕徭而薄賊。凡所以便爾等之身。悅爾等之心者。事靡巨細。無願不從。此非予一人惠也。亦所以仰體我 祖宗朝柔遠之澤耳。至愚而神。爾等其或知之否。羅里之倉。爲爾等設也。倉穀不敷。至有沿邑移粟之議。而重撓湖民。在所難愼。就此塗抹。亦足接濟。夫何愛數千穀苞。不以慰諸子弟望哺之情。本倉遺儲若租若年。已令按道之臣。刻期督運。不日裝發。計於歲底。陸續往泊。明春開賑。自可無頷顑之憂矣。前此耽羅設賑之時。間有發送繡衣。督運監賑之例。而儉歲廚傳。反貽爾等迎送之勞。曾在 先祖己丑。爲念是弊。亦命道伯句管。今亦謹遵右例。不送繡衣。而但念此時牧伯遞易。必妨賙賑之政。前牧使嚴思晩。特令限麥秋仍留。兼付監賑之責。使之悉心賑事。守臣狀請。纔令廟堂覆奏許施。而往歲諸路之歉。凡貢獻物種。及民之出於身而納于官者。幷與御供御藥。而另行蠲除。所以施於陸民者。獨不施於島民可乎。薦新黃果。祭享黑牛。係是莫重薦獻之需。又若貢馬。亦關戎政。有難輕議。外此遠方珍獻。何惜於吾民。各殿朔膳物膳。三名日方物。內局進上藥材。京外各衙門各營門進排物種。內司及各司各宮房奴婢身貢。特幷停減。留補賑資。旣承 慈敎。 慈殿宮所獻方物物膳朔膳。亦幷停減。今年停退條之幷與明年。而督納於明秋。亦所當恤。明年條。仍許停退。噫。今玆蠲免。豈云施惠。而其於紓民力裕民食之道。或有萬一之助否耶。自見守臣之狀。念爾等顚連遑遑之狀。宛在予目中。舟車不至。而貿遷無路。甁罌告罄。而契活罔涯。鶉衣卉服。呼號於浦村海岸之間。日望船粟之來哺。此予所以愍爾等飢寒。有倍於諸道之歉 也。但賴而忘憂者有之。州治隔以重溟。除非三州之境。則難以往來。不待朝家之勞來還集。而自可安土奠業。自不至於蕩析流散耳。九重雖愛。臨之孔邇。爾等各須恃而無恐。永囿我陶甄之化。故諭。又敎曰。諭濟州民人綸音謄本。玆以下送。自卿營翻刻印出多數。責送于該牧使處。曉諭坊曲後。擧行形止。使之狀聞。印出十件。亦卽封上事。自本閣一體下諭于全羅監司。
정조 8년 · 목
本館啓言。招致諸生。以聖敎開諭勸入。則諸生等書進所懷。以爲批旨有勸入之命。固當奉承之不暇。而第臣等跡歸誣罔。義難冒沒。相率屛伏。無意還入。何以爲之。敎以。更爲勸入。
정조 8년 · 강
命頒敎文中。死罪以下竝宥。
정조 8년 · 목
敎曰。頒敎文中。赦句添入。○政院以某罪以下竝宥啓。敎以。雜犯死罪以下竝宥。
정조 8년 · 목
因監察茶時啓稟。敎以。明日習儀時班行檢飭。已令兩司諸臺爲之。時無行公臺諫。在外人許遞。政官牌招開政。以在京無故人差出。待下批。牌招察任。○以李東郁爲執義。金和中爲司諫。安鼎大李壽咸爲掌令。宋俊載盧廷良爲持平。徐有鍊爲正言。鄭萬始爲副校理。鶴林君焴爲都摠管。
정조 8년 · 강
命勅使回還時鳳山留宿。推移排站。
정조 8년 · 목
敎曰。館伴入侍。觀此遠接使狀啓。勅使以一日三站。謂以人困馬疲。回還時則定以兩站。欲宿鳳山客舍。要令以此轉告朝廷云云。彼雖欲不拘留宿。依其言許接當否。卽令迎接都監郎廳。問議時原任大臣以來。以爲回諭之地。○迎接都監啓言。問議于時原任大臣。則領議政徐命善以爲。鳳山止宿云云。在我接待之道。恐不可不挽止。且以䓗秀劍水黃州爲止宿之站。則無越站之弊。依此曉諭。似甚便當云。左議政洪樂性以爲。依其言許接。似不妨矣云。領府事金尙喆以爲。鳳山之不爲宿站。不過從前勅使一時所忌。彼言旣如此。不必力塞云。判府事李福源以爲。與領議政意見別無異同云。領敦寧鄭存謙。判府事金熤。俱以病不得獻議云矣。敎以。勅使之不宿鳳山。自是例忌。在我國固不必爲拘。彼旣有言。亦不必靳持。而雖非鳳山。自有推移排站之道。自迎接都監分付遠接使處。以此意卽傳勅使。
정조 8년 · 강
命鳳山郡守金樂洙。弓子一張賜給。京畿監司金思穆。記過待令。
정조 8년 · 목
敎曰。勅行所失器蓋。施卽搜給。使彼人知我國法令之不至太弛。該郡守事。極爲可嘉。鳳山郡守金樂洙。弓子一張賜給。拾納人從厚施賞。幷令兵使卽爲擧行後狀聞事。令迎接都監分付。畿邑擧行。事事不成樣。道路修治。元非難事。而此亦不能着意擧行。坡州楊州反不如高陽長湍云。兩邑守令。當更觀勤慢處分。而此蓋道伯不能嚴飭之致。甚至昨日開城府止宿狀本。今夜始到院。如是遲滯。前所未見。寧有如許紀網。一事二事。泛忽若此。筵飭本意。果安在哉。京畿監司金思穆。爲先記過。郊館動駕時。使之待令。勅使發向長湍形止。及幷與支勅饌品數爻。開錄狀本。許多張連幅。而食前封發。夕時入啓。比之畿伯狀本。遲速不啻判異。該留守事。亦甚可嘉。勅使下去時。依上來時例。星火馳啓事。一體分付。
정조 8년 · 목
予曰。連値齋日。故賓對進定於今日。俄聞罪人入來云。此罪人究問。則可以究竟矣。領議政徐命善曰。自捕廳盤問後。若有可問之端。當設推鞫矣。予曰。金吾堂上先退。自捕廳爲先嚴問。捧草供以入。今日內。收殺則爲好矣。趁早擧行。訓將亦退去。發問於捕廳罪人也。昨日雷聲。卿等聞之乎。命善等曰。非但臣等未之聞。雲觀亦無所報云矣。予曰。再昨夜。果有電光。雖甚熹微。予則終日耿耿。昨夜則氣甚不平。且緣無睡。果聞殷殷之聲。悸懼在中。竟夕靡已。在昔 先祖朝癸酉戊申寅甲申三年。特下減膳之敎。故昨有所下敎矣。命善曰。如臣無似。冒居匪據。不能對揚。以致天災。莫昨臣等之罪。改卜賢德。予曰。卿言過矣。左議政洪樂性曰。燮理對揚之責。非臣所敢承當。卽賜嚴譴。予曰。召災之由。咎實在予。於卿等何有。所辭誠過當矣。樂性曰。臣於工曹錢木行下査出事。惶愧無地。不省謬例。旣爲犯用。其在懲後。願被罪罰。命善曰。臣亦曾帶是職。不無犯用。願同被罪矣。樂性曰。臣請先被其罰矣。予曰。他人已行之例。其來已久以卿慈諒之性。獨自據理禁斷。豈其易乎。今此引咎誠過矣。時任大臣。方在引義中。推鞫卽令設行。原任大臣往參事分付。予曰。沈樂洙事。往在辛丑。果有削版處分。其時新經庚子。無以鎭安朝廷。故不得不有所下敎。而今此兪岳柱之疏。實甚怪異矣。左相亦知其然乎。樂性曰。此則異於尋常彈駁矣。予曰。沈樂洙之向日帳殿入侍也。討罪龜柱。頗有氣力。終不退去。故予幾乎有避入帳中之擧矣。命善曰。樂洙職雖三司。伊日則以試官入侍。恐未爲得當矣。予曰。近日討逆。雖無別般新語。而適當遇災求言之時。固當加意陳勉。而昨日而司箚子。不成貌樣。聯箚尤是意外。自有臺閣以來。所未見者。似是不善商量之致。當局者迷。儘非虛語。挽近以來。言路杜塞。擧以矯激爲戒。漸至含默成風。豈不悶然乎。昨日院議啓辭。亦無足觀。果誰撰進。承旨洪仁浩曰。僉議爲之矣。戶曹判書鄭一祥曰。戶曹須祿無路。先以惠廳所儲米貸下然後。可免窘乏之患矣。予曰。前後貸用於惠廳。數似不些矣。惠堂徐有隣曰。幾至二十餘萬石矣。予曰。戶曹惠廳。均是公物。自上視之。何殊彼此。而戶曹經用。初無量入爲出之事。每致東破西補之患。大抵歲入相當。然後可有支保之道。今若復貸三萬石。則實爲重難。軍作米之遠道運來。亦不成說。國用聲乏。不知何以則爲好。然此非時急之事。後日次對。稟定好矣。予每以海西租稅事。一欲下敎矣。長山以北則水路固甚不便。似無可論。而以南則船路便近。又無險阻之弊。而不以船運。每爲作錢者。殊甚無義。試以三南言之。水路程途。比海西則不啻倍簁。年年漕轉。視爲常事。海西則旣係便近。又無弊端。而作錢上納之法。至今遵行。南民之獨勞。豈不可矜。而收租之漸縮。亦職由此矣。有隣曰。民情則以錢爲便矣。予曰。此則自廟堂似當商量稟處矣。予謂禮曹判書鄭昌順曰。 景慕宮仲朔祭享。以旬前後更擇以入。改付標於單子也。摠戎使李昌運曰。向以補土所財力事。旣承下敎矣。願資人。今已募得矣。予曰。以別單書入。付之今日政。予曰。近日言路杜而不開。上而袞躬闕遺。下而時政得失。以至官師之相規。民弊之如蝟。豈無歷指殫言之事。而諸臺登筵。不過傳啓而已。無一人條陳者。虛受之量。予固自反。媕婀之習。誰任其咎。其各悉陳無隱。
정조 8년 · 강
命陳謝方物。猶例措備。別撰咨文。
정조 8년 · 목
領議政徐命善啓言。陳謝方物停止事。曾有皇旨。故昨年使行時。別具咨文。同爲貴去。畢竟皇納方物。而回咨中又有嗣後不必備進之言矣。不當循例入送。而今番事體自別。不可不入送。請分付措備。後之。敎以。仍令文任別撰咨文入送。
정조 8년 · 강
命使行公用不足銀。推移貸送。
정조 8년 · 목
領議政徐命善啓言。卽見謝恩副使尹承烈所報。每年使行公用。例以帽稅條。貿銀持去。而今年則灣上留儲。無以充備。依前以關西官銀。準四千五百兩之數。許貸爲請矣。灣府所餘。只是一千兩云。不足銀三千五百而。自西路請推移貸送。從之。
정조 8년 · 강
改差謝恩書狀沈樂洙。
정조 8년 · 목
領議政徐命善啓言。謝恩書狀沈樂洙忽遭臺彈。雖是往役。勢難行公。請改差。從之。
정조 8년 · 강
命北關交濟穀事。前伯及監賑使爛商稟處。
정조 8년 · 목
領議政徐命善啓言。咸鏡前監司李命植所啓。北關交濟穀設置事。及南關久置條充代事。有稟處之命矣。今若雜置於平倉。則分留之際。何以區別。依監賑使別單施行事分付。南關久置條充代。乃是應行之事。請卽爲行會。予曰。監賑使詳陳所見。李在學曰。前道臣捧留平倉之論。固出於念民弊之意。然北關交濟穀一邑所在。多不過萬餘石。就此一分。其數又不多。以其附近面分排糶糴。必不至於大段難便矣。予曰。曾經北伯。各陳所見。鄭昌順曰。以姑息之便。有平倉捧置之議。而論以大體。當置海倉矣。予曰。曾經北兵使。亦陳所見。李柱國曰。捧置海倉。恐合事宜矣。敎以。久置條事從之。北關交濟穀事。更與前伯及監賑使爛商。草記稟處。
정조 8년 · 강
許施黃梱勅需銀。貿穀取耗之請。
정조 8년 · 목
領議政徐命善啓言。黃海兵使任嵂報備局。以爲本營勅需作銀錢。以錢留置。有典守不嚴之弊。貿得米太。添付元穀。逐年取耗。當有換銀之時。隨直貿取。不害爲闊狹之一端云矣。倣此遵行。必有來效。請依報許施。從之。
정조 8년 · 강
命工曹封不動私用之堂上。幷罷職。
정조 8년 · 목
領議政徐命善啓言。因給代事。工曹封不動錢木數爻。考其用遺在。則非無官用應下。而其中私用之堂上。宜有警飭之擧。二十兩以上推考。五十兩以上罷職。已故者勿論。每於歲末。以磨勘成册。報備局之意。請定式嚴飭。敎以。勿論多少。私用一也。何必强加區別。如是之際。徒損國體。私用人幷罷職。已作故人勿論。
정조 8년 · 강
命申驥顯槐院調用。
정조 8년 · 목
領議政徐命善啓言。分館時。申驥顯無一點。當屬芸館云。驥顯故校理致謹之孫也。文學優長。可合需用云。槐院調用事分付。主圈上博士。請拿問嚴甚。從之。
정조 8년 · 강
改差濟州牧使嚴思晩。
정조 8년 · 목
領議政徐命善啓言。濟州牧使嚴思晩經年瘴海。病勢沈重。屢呈辭狀。請改差。從之。
정조 8년 · 강
遞禮曹參判廚院提調李文源。
정조 8년 · 목
領議政徐命善啓言。禮曹參判李文源所帶本職及廚院加出提調。勅行時俱難行公云。請幷許遞。從之。
정조 8년 · 강
命迎勅時牽馬陪巨達。用扈輦隊服色。
정조 8년 · 목
領議政徐命善啓言。迎勅動駕時。牽馬陪巨達等服色。不可用黃色。用扈輦隊服色。仍着草笠。送勅還宮時。用黃衣似好。請依此分付。從之。
정조 8년 · 강
命支勅所用兵曹丁銀六千兩貸用。
정조 8년 · 목
戶曹判書鄭一祥啓言。支勅所用折銀者。例以丁銀計給。而見今本曹銀儲垂乏。兵曹丁銀限六千兩。請依例貸用。從之。
정조 8년 · 강
命南龍福杖徒律施行。
정조 8년 · 목
刑曹判書鄭好仁啓言。逆澤子婦領去將校南龍福等。雖以知情承款。其罪不過杖徒。今若一向嚴訊。不無瘦死之慮。敢達矣。敎以。本律施行。
정조 8년 · 강
命迎勅行習儀時。訓局軍勿爲使用。
정조 8년 · 목
兵曹判書李在簡啓言。在前迎勅行習儀時。挾輦軍四十名。前後廂三百名。以訓局軍磨鍊。禁軍六番擧行矣。今亦依此磨鍊乎。從之。敎以。先後廂則以禁御兩營出番軍各一哨爲之。訓局軍勿爲使用也。
정조 8년 · 강
兩司避嫌乞遞。賜批。大司憲蔡弘履。執義趙榮弼。掌令李思祚。姜垣持平尹載命。正言沈鏗。愼師稷。
정조 8년 · 목
避嫌略曰。昨以求言聖敎懇至。而臣等急於懲討。他不暇論。及承批旨。不賜允兪。筵中誨責。又此截嚴。何敢晏然於臺次乎。請命遞斥臣等之職。批以。勿辭。亦勿退待。
정조 8년 · 강
大司憲蔡弘履請陳疏臺臣罷職。賜批。
정조 8년 · 목
弘履啓言。懲討不得請之前。決不可攙以他事。而一二臺臣。陳疏不入。疏本雖未得見。而懲討之義大違矣。陳疏臺臣。一幷罷職可也。批以。傳啓之前。以非啓辭非所懷請罪僚臺。卿之擧措。極爲顚錯。不允。
정조 8년 · 강
遞大司憲蔡弘履。
정조 8년 · 목
右副承旨洪仁浩啓言。大司憲蔡弘履合辭未啓。僚臺請罪。有損臺體。不可無警。請推考。從之。○大司憲蔡弘履啓言。急於懲討。先陳所懷。承宣問備。何可晏然。命斥臣職。批以。今日擧措。所失非細。依啓。
정조 8년 · 강
正言沈鏗所懷陳勉。賜批。
정조 8년 · 목
所懷以爲。求言之下。不敢一一仰對。而紀綱立然後。亂賊可以懲畏。言路開然後。袞躬可以無闕。以大者言之。元惡大憝。尙容於覆載之間。已失上天乾剛之德。克祛私意。益務公正焉。批以。言固好矣。當留意。
정조 8년 · 강
副校理李鼎運所懷陳勉。賜批。
정조 8년 · 목
所懷以爲。天災時變。式月斯生。人心世道。如水益下。龜柱之四大罪犯。已成鐵案。而王章久屈。輿憤愈激。至若夏賊。國家何負於渠。而忽地凶言。有浮於天海。亟允三司之請。永絕禍本焉。在聖朝待言官之道。固當優容寬假。而今於辭氣之間。有欠虛納之美。臣不勝慨然也。益懋求言之誠。克恢虛受之量。批以。上款已悉諭請批。下款陳勉之言固好。當留意矣。又以爲。荐歉之餘。民產不敷。街路之上。呼寒呼飢。字恤之惠。恐不可已也。批以。此亦飭令稍弛之致。內而賑廳京兆堂上。外而請道監司處。令廟堂各別措辭嚴飭。俾無虧簣之歎也。又以爲今當詔使延接之日。供億之費。專靠於勅庫。而如無別般節省之道。實有弊及民庶之慮。申飭大小使臣。務從省減。以爲節財之方宜矣。從之。
정조 8년 · 목
予曰。疏章批答。過三日不下則微稟。微稟而未承發落。則過三日後。又爲微稟。
정조 8년 · 목
敎曰。玉堂今日始爲備負。召對爲之。
정조 8년 · 강
行召對于誠正閣。承旨李競淵。閣臣尹行恁[任:I-PERSON]。玉堂李鼎運尹序東。注書朴能源。史官李崑秀。兼春秋車亨衢。
정조 8년 · 목
講朱子封事。○予謂承旨李在學曰。罪人今已拿來。須往諭委官。使之面質。若所供有異。則今日須更推。期得正犯之意分付。謂承旨洪仁浩曰。推鞫時若無時任大臣。則有原任大臣擧行之例乎。出問前例以來。仁浩出問還秦曰。故相兪拓基以原任。有參鞫前例矣。
정조 8년 · 강
領府事金尙喆。領敦寧鄭存謙。判府事李福源聯箚辭主鞫之命。賜批。
정조 8년 · 목
聯箚略曰。臣等伏聞推鞫有命。來會金吾。而領左相引義不進。時原任雖齊會。委官則必也時任爲之。臣等不敢越例冒當。亟命時任大臣出仕開坐。以存鞫體。批以。原任之主鞫事爲委官。其例斑斑。難以歷擧。雖以今所考出之近例言之。丙子年親鞫時。故相兪拓基以原任主鞫事。推鞫時。故相李宗城亦以原任爲委官。卿等之必欲推讓。致使鞫事究竟漸遲何也。況李判府事。又是丙子鞫坐時問郞。伊時事。想有領略者。又何固執至此。時任大臣。待箚到。卽欲勉出。勸令追赴。卿等先爲開坐。無使鞫事曠日淹滯。仍命遣史官傳諭。○政院啓言。義禁府都事以原任大臣意來言。推鞫命下。來會本府。而若有時任大臣。則原仕例不得擧行云。何以爲之。敎以。時任大臣。皆以前任工判譴罷事。引義陳箚云。在前如此之時。原任按獄。其例非今斯今。時任大臣。若於鞫坐未罷前承批。則自可進參。政院何不據例往復乎。此意招致都事。卽爲傳諭。
정조 8년 · 목
敎曰。俄於原任大臣箚批。以待卿等箚本到院。勸卽赴坐爲言。而門限已屆。尙無來箚。但使原任獨賢。未免局簡。卿等諒之事。遣史官傳諭于時任大臣。
정조 8년 · 목
以金履厚爲執義。李得臣爲禮曹參判。
정조 8년 · 강
命古群山僉使。更爲擬入。
정조 8년 · 목
因望筒。敎以。數遞可悶。此望筒勿施。更爲擬入。
정조 8년 · 강
命吏曹判書金鍾秀調理上來。
정조 8년 · 목
京畿監司金思穆以吏曹判書金鍾秀病重。不得上來馳啓。敎以。政月不遠。調理上來事申飭。此狀啓還下送。
정조 8년 · 강
大司諫安聖彬上疏懲討。仍陳父病乞遞。賜批。
정조 8년 · 목
疏略曰。三尺之典。有國大政也。一或乖當。其爲袞闕。孰大於此。龜柱之尙今戴頭。國法無所施矣。懲討之啓。至以陳談爲敎。此豈非袞職之所大闕。而時政之所大失耶。赫然乾斷。以答天譴。臣之父病。一向無減。實無離捨之勢。削臣所帶之職。批以。懲討事。昨旣言之。爾其勿辭。救護父病。
정조 8년 · 강
獻納兪岳柱疏論沈樂洙。賜批。
정조 8년 · 목
疏略曰。竊觀近日國事。痛哭流涕長太息者。亦未爲過語也。朝無直截之士。野無節義之論。委靡庸闒。莫可收拾。局究厥由。沈樂洙年前一疏。實爲之崇矣。其疏曰。士流終始爲主賊之資斧而止。烏呼。此何言也。爲賊之資斧者。是乃賊耳。以賊爲士流者。臣未知其說也。聖人有一言喪邦之戒。樂洙之言。殆近於是矣。渠在韋布。已非吉人。及占料第。深托權凶。淸選顯職。惟意兜攬。甘心士流。必欲打網。眞所謂權凶之鷹犬。聖世之袞貞也。不可置於縉紳之列。亟施屛裔之典。批以。沈樂洙事。何甚齷齪。到今年久之後。如是許摘。此等之習。予甚非之。
정조 8년 · 강
持平李祉永上疏懲討。仍陳父病乞遞。賜批。
정조 8년 · 목
疏略曰。龜柱之出置善地。殆若尋常罪犯。若此不已。王法無所施矣。刑政之失當。旣如此。則仁天示警。宜也非異也。以懲討一事。爲弭災扶陽之道焉。臣之老父宿病添劇。臣方煎迫。末由進身。特許鐫免。以便救護。批以。懲討事。昨旣言之。爾其勿辭。救護父病。
정조 8년 · 강
遞司諫李身晦。以趙榮弼代之。
정조 8년 · 목
敎曰。在外司諫許遞。前望單子入之。
정조 8년 · 강
命林亨業旌閭。忠愍公林慶業致祭。
정조 8년 · 목
因洪忠監司沈豊之。忠州林亨業旌閭。令該曹稟處事狀啓。敎以。忠義孝行。可謂有是兄有是弟。況貞翼公李浣日記。故判書閔鎭厚文字。足爲可信之文蹟。道啓又如此。依狀請特爲旌閭。達川書院。年前特命三營門。顧助物力。使卽修補。稟所以表獎節義。其家今適有旌褒之事。烏可無示意之擧。旌閭日。忠愍公家致祭事分付。使星往來。後煩廚傳之弊。附近邑文侍從守令爲獻官。待香祝下去設行事回諭。
정조 8년 · 강
訓局以捉虎封進啓。
정조 8년 · 목
訓鍊都監啓言。京城不遠之地。有惡虎。牙兵出送。追至峨嵯山下。洪川陞戶吳春山從先砲放。爲虎所傷。牙兵梁復孝。趙道敏繼放捉得。而先殺砲手埋葬之需。優數題給。再三殺砲手施賞。所捉虎封進。敎以。囕傷砲手恤典。各別顧助。再三殺殺砲手之挺身連放。極爲可嘉。加數施賞。虎皮自本營區別處。
정조 8년 · 강
兼春秋車亨衢。以領議政徐命善。左議政洪樂性附奏啓。
정조 8년 · 목
書啓以爲。臣奉聖諭。馳往傳諭于領議政徐命善處。則以爲朝者筵退後構箚以待。而原擧條未下之前。遽先呈徹。亦涉未安。歸伏私次。惶戲俟勘。卽者聖諭以原任獨勞。至有苟簡之敎。臣雖愚迷。豈不知參坐義急。而同罪倖逭。晏然赴公。有關廉隅。飭敎之下。末由祗承云矣。又啓言。臣奉聖諭。馳往傳諭于左議政洪樂性處。則以爲筵退構箚。擬請同勘。而擧條未下。徑煩未安。方此戲伏以待。卽者史官臨宣聖敎。罪著不敏。益增惶悚。同罪倖逭。實非臣分之所敢安。飭敎之下。無路趨承云矣。幷敎以。擧條尙不入啓。當該承旨推考。
정조 8년 · 강
設推鞫于本府。領府事金尙喆。領敦寧鄭存謙。判府事李福源判義禁李命植。知義禁鄭昌順。同義禁沈頤之沈有鎭。承旨李在學。問事郞廳副司果申耆。校理安策。修撰李東稷。兵曹正郞崔守魯。副司果李尙度。
정조 8년 · 목
敎曰。日寒如此。圍立哨軍士。又令減半事分付。
정조 8년 · 강
御誠正閣。行晝講。同經筵吳載純。特進官柳義養。承旨李致中。閣臣尹行恁[任:I-PERSON]。玉堂李鼎運尹序東。注書朴能源。史官李崑秀。宗臣安川君烓。武臣姜五成。
정조 8년 · 목
講孟子。○予曰。判府事戶曹判書入侍。判府事金熤曰。日昨宮中失火云。雖事過之後。極爲驚心矣。予曰。旋卽撲滅。可幸。熤曰。祁寒盛暑。加意於調養之務焉。予曰。庶務關心。雖欲自逸。不遑暇矣。熤曰。得蒙體諒。惶感無地。予曰。此非獨爲卿之地。何足稱謝。熤曰。夏賊逆變。尙今憤恨矣。予曰。夏賊之變。誠千萬意慮之外。尙何論哉。熤曰。凶如龜柱。遇赦減等。人心無懲創之道。世道無底定之期。惟願無所容貸。予曰。近日朝綱漸弛。爻象不佳。人心世道。無一分可恃之形。而至於莫可收拾之境。此予所以中夜無寐。繞壁彷徨。而不得其矯捄之道也。至於今番鞫獄。論其辭語則太不分明。究其事實則沒頭沒尾。此則由於前道伯不能善處耳。不然則予何勒於一番處分乎。如不得眞個情犯。而遽施極律。則豈王者愼刑之道哉。熤曰。臣往鞫坐。究竟後退出矣。予曰。今日內。似爲收殺。卿之還朝屬耳。何必進參乎。予謂戶曹判書鄭一祥曰。禁火所修葺事。果經紀乎。一祥曰。臣方經紀矣。予曰。材木果合用乎。一祥曰。略可用之矣。予曰。當此極寒。何可張大。爲先開基。略略修補。姑令安接好矣。予謂熤曰。 先朝乙酉。令故相鄭弘淳儲封不動錢於工曹。事目至嚴。毋得犯用矣。昨因大臣所奏聞之。則犯用者頗多。予以重其事之義。施以罪罰矣。熤曰。此是公貨。豈可私用乎。眞所謂無辭于罰者矣。臣今行。略知西路事情。列邑支勅。全不成說。甚爲悶然矣。予曰。勅行丙甲後始到。而列邑支待。尙且苟艱。前頭可知。且今番勅行。異於前日。故接待之節。務從張大。若因以爲例。則必不能支堪。不可不一番定式矣。予謂承旨曰。今日本府已開坐乎。李在學曰。已始之矣。予命三司曰。宗班近多零替。向日茂林卒逝。今聞凝善又故云。甚爲惻然。臺啓停朝市時。亦有爲之之例乎。注書知入。能源出問回奏曰。停朝巿時。則例不得傳啓。而如値三司入侍。則只以所懷爲之云矣。予曰。然則以所懷爲之也。
정조 8년 · 강
惠慶宮進服人參順氣散十貼。命製入。榻敎也。正言沈鏗所懷。請飭衣服之製。上下之分。賜批。
정조 8년 · 목
所懷以爲。文武衣服之各殊其製。乃所以表章。而近來武弁衣服。與文蔭無異。全沒闊袖長帶之本意。比後則嚴飭。請以爲辨別。從之。又以爲。每於朝罷時。上自百官。下至輿儓。爭先迭出。金無上下之分。所見駭然。嚴明申飭。請無亂雜之弊。批以。所奏好矣。當申飭矣。
정조 8년 · 강
命工曹堂上罷職現告傳旨勿施。
정조 8년 · 목
因工曹堂上罷職現告。敎以。 先朝乙酉。旣因特敎。有定式事目。而伊後堂上不謹典守。致有今番大臣論勘之擧。而勿論私用官用名色。數旣零星。揆以國體。以此論勘。不無屑越之歎。而事關 先朝定式。諸堂違越之罪。不可不勘故耳。大臣亦在現告中。陳箚引義。此傳旨今姑勿施。昨日以前。付之令前。此後一依事目遵行事申飭。
정조 8년 · 강
召見訓鍊大將具善復于永肅門。
정조 8년 · 목
予曰。去夜局出身廳。緣何失火。延燒幾間乎。善復曰。査問則火出於積薪之庫。而幷與毀撤處計之。則爲六間矣。予曰。得無傷人乎。善復曰。幸免云矣。予於命招入局出身。命以日後則無得放心之意。申飭出送。予曰。今日內。可以修葺乎。善復曰。無時擧行。恐似未安。俄問日字。則初九日平吉。十一日大吉云。以何日定行予。予曰。以九日始役也。
정조 8년 · 강
領議政徐命善。左議政洪樂性陳箚自引。幷賜批。
정조 8년 · 목
命善箚略曰。臣於工曹前後諸堂罷職之命。竊不勝慚悚之至。臣年前待罪首堂。亦不無帖給下隸之事。違越式例。與諸堂無異同。而以參在大臣。特下勿捧傳旨之敎。其於國體。豈不苟簡乎。亟勘臣罪。毋致斑駭。樂性箚略曰。臣於水部事。有萬萬惶戲者。年前待罪首堂。帶隸之帖給。曹中之別下。未免襲謬。同歸違式。而前後諸堂。以此坐罷。臣則獨逭郵罰。其於刑政之斑駁。果如何哉。亟命有司。倂行照勘。幷批以。襲謬之失。非卿一人。昨日以前。付之令前。現告姑令勿捧。卿須安心勿辭。卽起視事。仍命遣史官傳諭。
정조 8년 · 강
以李鼎運爲謝恩使書狀官。口傳也。
정조 8년 · 강
遞左尹尹承烈。刑曹參議金載瓚。
정조 8년 · 목
敎曰。詞訟劇地。委屬可悶。京兆亞堂時帶副使人與未肅拜刑曹堂上許遞。今日內差出。
정조 8년 · 목
以李聖圭爲大司憲。尹坊爲左尹。
정조 8년 · 강
命罪人李東彬島配。夏錫酌放。
정조 8년 · 목
敎曰。日前因畿伯狀本。知有坡州捉囚人發告事。欲令差遣繡衣。與道伯眼同査閱。考其虛實後處分。大臣請對。以事係莫重。力請設鞫。不得不許施。本事之虛謊。固已料之。屢日訊問。果不爽所料。發告人李揆明。旣以自做自告納供。則納剌鄭妻一款。特其餘事之餘事。干連人李之衡。不但參謨而已。不但預聞而已。況吾當云云。渠亦自服。旣聞之後。當加刑正律。此兩囚另加訊問。自可究竟。而至於李東彬。當初根因。全歸東彬。故有所發捕拘覈。而末梢揆明。以渠自倡說爲言。則東彬罪犯。只是參聞及不告之罪也。參聞不告。焉逭常刑。而與之衡揆明之爛熳唱和。差有間焉。似此孤雛。何足置辟。罪人李東彬減死。絕島定配。又敎曰。東彬旣已定配。夏錫處以禁府所下傳敎曉諭後酌放事。分付捕廳。○義禁府以罪人李東彬島配之命。不敢奉承啓。敎以。卽爲擧行。
정조 8년 · 강
政院議啓請東彬島配之命亟寢。賜批。左副承旨李祖承。右副承旨洪仁浩。
정조 8년 · 목
議啓以爲。伏見備忘下者。有鞫廳罪人東彬島配之命。臣等相顧愕貽。不勝憂嘆。所宜刑訊得情。快施當律。而今此酌處。實出意外。獄體之疏漏。輿情之憤惋。爲如何哉。臣等不敢奉承。亟寢成命。批以。不允。卽爲頒布。
정조 8년 · 강
玉堂聯箚請東彬島配之命特寢。賜批。副校理李鼎運。副修撰尹序東。
정조 8년 · 목
聯箚略曰。伏見備忘下者。有鞫獄罪人東彬島配之命。不勝憂嘆之至。惟彼東彬。始旣參聞凶言。終又不告逆節。所當加刑鉤問。而遽下酌處之命。旋有撤鞫之擧。此豈嚴懲討之道哉。特寢成命。仍令連鞫。批以。才諭院批矣。
정조 8년 · 강
命鼎足山城陰雨之備。令守臣狀聞後稟處。
정조 8년 · 목
備邊司啓言。前同春秋徐有防所啓。鼎足山城陰雨之備。宜有通變之道。依所啓施行事。請分付沁都守臣。敎以。如是措劃。固甚便好。而係是新創之事。問于守臣決之。亦未晩矣。卽令守臣具意見狀聞後。以草記稟處。
정조 8년 · 강
配李東彬于靈巖郡楸子島。
정조 8년 · 목
義禁府啓言。罪人李東彬。靈巖郡楸子島減死定配。而發遣羅將。押送配所。
정조 8년 · 목
予曰。夜來砲聲連發。禁將之只耽睡。不爲察飭。事極駭然矣。禁將不可不處分。而訓將能趁時審察。密捕誤放人。誠可嘉尙矣。左承旨曾經北評事。北關事。想必熟知矣。邊將中最殘薄者何邑乎。有防曰。臣未的知矣。予曰。出去知入。有防退出詳考以入。予曰。果爲知入乎。有防曰。臣謹列錄以入矣。
정조 8년 · 강
行召對于誠正閣。承旨洪仁浩。閣臣尹行任。玉堂李鼎運尹序東。史官李崑秀。假注書李敬五。兼春秋車亨衢。
정조 8년 · 목
講朱子封事。○予曰。館伴戶曹判書入侍。予曰。推鞫纔罷。牌文適至。事不偶然矣。館伴徐有隣曰。誠爲異常矣。予曰。勅行何當入城乎。有隣等曰。雖未的知然渡江後十二日。則當到京云矣。予曰。渡江似在望後。問安使當及期治送。方物亦當看品矣。戶曹判書鄭一祥曰。方物品數。有未洽者矣。予曰。何物爲然乎。一祥曰。細綿之屬。品似不好矣。有隣曰。以中品用之。亦似無妨矣。予曰。依此爲之可也。儺禮都監事。卿等亦當管攝。而昨夜放銃。誠是意外矣。一祥曰。雖緣無心之致。而臣等不能檢飭之罪。萬萬惶悚矣。予曰。儺禮習儀。已爲之乎。一祥等曰。未及爲之矣。予曰。習儀於何處乎。一祥曰。南別宮內爲之矣。予曰。申飭爲之。問安使發行日字。亦爲商量以稟也。予曰。書狀行具。預爲整頓。待勅行卽發好矣。鼎運曰。見方治待。而來初二日間。似當發程矣。
정조 8년 · 강
命訓鍊大將具善復。熟馬一匹面給。
정조 8년 · 목
敎曰。曾聞故將臣李浣在家。夜聞砲聲。起尋出處。直到街上。査知鄕軍之誤放。然後方爲還第。此事至今傳爲義談。昨日儺禮都監砲聲事類是。而巡邏所管將臣。初旣漫不傾聽。甚至部下軍卒無難犯科。而亦不能致察。惟訓將則登時尋察。未移數刻之漏。幷與誤放人而密捕報捉。使人試問。但以無慮附奏。卽此一事。無愧古人處事。訓將可謂不負倚仗之意。此等處。宜有嘉奬之擧。訓鍊大將具善復。熟馬一匹面給。使之閤門外親受。
정조 8년 · 강
兩司聯箚請東彬更鞫。賜批。司諫趙榮鼎。掌令李思祚。持平尹載命。正言沈鑑。愼師稷。
정조 8년 · 목
聯箚略曰。東彬島配之命。不勝驚惑之至。揆明之衡之凶言酬酢。旣在東彬家。則兩賊雖已徑斃。窩主則自在。今此酌處。其可成說乎。亟寑成命。更令嚴鞫。批以。已諭院批矣。
정조 8년 · 강
玉堂聯疏請東彬酌處。亟寢成命。賜批。校理安策。修撰李東稷。
정조 8년 · 목
聯疏略曰。東彬酌處之命。此何事也。兩賊旣斃之後。根因覈 得。惟在此囚之嚴訊。亟寢成命。加刑得情。批以。已諭院批矣。
정조 8년 · 강
領議政徐命善。左議政洪樂性聯箚請東彬更加盤問。賜批。
정조 8년 · 목
聯箚略曰。揆明之衡東彬三賊。同居一村。其爲同情。灼然無疑。揆明之衡之徑斃。已切神人之憤。顧何可幷與東彬而遽施減死之典哉。亟寢成命。仍令王府更加盤問。批以。處分實有細量者。卿等諒之諒之。仍命遣史官傳諭。
정조 8년 · 강
領府事金尙喆。領敦寧鄭存謙。判府事李福源聯箚請收東彬酌處之命。賜批。
정조 8년 · 목
聯箚略曰。罪人東彬減死島配。處分之太寬。一何至此。從前賊徒之聚會綢繆者。卽東彬之家。凶言之狼藉倡說者。亦東彬之家。至於擬議元勳。全屬東彬。則今此傳生。實是意外。亟命還收東彬酌處之命。批以。實有細量者。卿等諒之諒之。仍命遣史官傳諭。
정조 8년 · 강
金吾堂上聯疏請東彬更鞫。仍自引乞遞。賜彬。判義禁李命植。知義禁鄭昌順。同義禁沈願之。沈有鎭。
정조 8년 · 목
聯疏略曰。當初凶言之倡說者揆明。和應者之衡。而東彬以揆明之友壻。之衡之至親。參聞酬酢。昭不可掩。臣等之待罪獄官。不能査得根因。致令凶徒徑斃。到今究問。惟在東彬。而遽命島配。雖已奉行。更拿嚴鞫。斷不可已。亟削臣等之職。以治不善究覈之罪。批以。已諭院批。卿等勿辭行公。
정조 8년 · 강
安東儒生權履度等三百九十三人。上疏請李東標贈謹。賜批。
정조 8년 · 목
疏略曰。故承旨贈冢宰臣李東標。卽古名臣堣之後孫。而先正臣滉之旁裔。私淑家庭。德業成就。方其枳屈。處之裕如。時値己巳五月。廷臣爭者獲罪殉身。繼有更言者論律之敎。東標蒼黃入城。陳疏自劾曰。國有大事。不得與諸臣伏閤之列。請伏不忠之辜。吳斗寅朴泰輔等至誠惻但之意。旣已俯燭貸死。而數日之間。相繼道殞。明示悔端。加以恤典焉。疏入下嚴批。罪止罷默。蓋諒其忠直也。時三司將請故相臣閔鼎重按律。東標正色曰。諸君旣不能力爭殉國。又欲論此人。其於 聖毋何哉。遂棄官還鄕。 英宗十七年大臣重臣合辭言東標己巳樹立。宜贈峻秩。 上可其奏。表獎之典。至矣盡矣。而有國之激勸臣隣。莫如贈以秦諡。亟賜兪音。特擧李東標贈諡之典。批以。行義予所稔知。疏請特許從施。
정조 8년 · 강
判下備局北關監賑使別單回啓。
정조 8년 · 목
備邊司啓言。北關監賑使李在學別單。以爲關阨軍制邑瘼民隱。開陳十二條。令廟堂稟處矣。其一。長坡設鎭事也。令道帥臣躬審形便狀聞。其一。長津堡設邑事也。令道帥臣擇定守令及幕裨。詳審圖形狀聞。其一。端川設防營事也。陰雨之備。不在防禦。此一款置之。其一。北關軍制事也。令道帥臣從長釐正。其一。別親騎衛設置事也。令道臣遍叩南北兵營及各邑。參以意見狀聞。其一。北兵營軍士之弊也。令道臣條別狀聞。以俟處分。其一。北兵營軍需木及養生庫布木之使軍校取殖者。分授各邑。輸納利條事也。分付道臣。論理狀聞。其一。北關穀薄査正事也。分付道臣。修成册報備局。其一。交濟穀分留事也。旣承筵敎。從當稟處。其一。六鎭淸市所用牛犂監價。以穀木參半上下事也。令道臣酌量釐正。其一。北關量田事也。此時民事。宜靜而不宜撓。姑俟屢豐擧行。人才搜訪。貞烈施褒。請令各該曹稟處。敎以。長坡設鎭事。茂山設邑也。朝議多歧。成效難期。而土沃人衆。今成雄府。設置殆近百年。未當一經歉荒。茂之爲樂土。槪可知矣。惟玆長坡。介於茂甲之間。卿等雖曰其地節候則早寒。土品則太薄云。而嘗聞三甲亦在白頭尾麓。惟其播穀艱食之患。豈於長坡獨然乎。又況設置之規。邑鎭懸殊。卿等又以民蕃則有潛越之慮云。而此又有不然者。六鎭諸治。無不與彼壤相接。所限者直一衣帶水。而古人制置。未始以此爲拘。且況聞之。以大嶺峻阨。比諸六鎭。遠近不啻較異。此地右茂左甲。最爲兩關之咽喉。脫有緩急。管攝至難。今此監賑使所論。儘有意見。若言其土地則有汚萊之嘆。關防則有疏虞之慮。以此以彼。設鎭一款。恐爲得宜。設者又以爲創始之初。衙庫設置。糜費不少。此亦不可不念云。此果苟利於厚生。有利於要衝。則雖劃略干穀物。在所當行。況此地地方卽茂山。茂之穀簿。輒言以多爲患。就其中劃出經紀。未爲不可。曾經兵判道帥臣人。相與爛議。登對時指一稟處。長津堡設邑事。處在西北要衝之路。而坐處迂回。官府覓越。咸水兩邑。俱未管攝。西而寧陽。北而平高。若吏若奴若民之避罪避逋避丁者。率皆爭光坌集。從而生計豐足。土地饒沃。互事販貿。徒仰奸僞。於是乎斷岸之村落。翻成撲地之人烟。所謂鎭況。昔儉而今裕。所謂鎭窠。始避而終願。觀於年前訓將禁堂之奏。可驗該鎭之不可抛棄。今以秩卑人微之一營校。任其統轄彈壓之權。決知爲行不得之擧。設邑之論。儘有意見。而土地人民。尙當從重經理。外此衙庾之建置。糶糴之貯蓄。亦將於何辦出。所以持久不卽決者。政坐是耳。無已則略倣群山法聖或古群山之已例。或作履歷窠。或作兼營將窠。或作邊地窠。就式弁中有地望步趣人。另擇差擬。其於句檢撫摩之方。兩得其宜。然近來久勤窠之陞作階梯職。非止一二。奪此與彼。不無渠輩抑鬱之歎。如欲決意通變。先講推移換窠之方。實合謨始之宜。兵判訓將與曾經西北道帥臣人。以書以面。爛加商議。仍又就議大臣。指一稟處。端川設防營事。陰雨之備。不係防禦之虛名。捍衛之策。實在擇人之要道云者。誠如卿等言。防營換設。雖難遽議。而大抵端之爲治。處在天雲兩嶺之交。財賄之所輻輳。商市之所絡繹。其產則銀參貂馬也。其利則漁鹽泉布也。以至攻玉採石。皆資日用器什者。不可以悉數。是非所謂一大都會乎。然於差遣之際。多不愼揀。間於頃年。略有通變之擧。而伊後充擬。率循前規。一未經事無聲續者除送。便作訓判都經應遷之窠。如是而巖邑安有所恃乎。防營如難遽設。官方理卽稍改。兩銓長相議。待後日次對稟處。北關軍制事。一入校鄕。羞隸軍伍。系但北路爲然。玆皆等威日就凌夷。廉約絕無聲稱。流弊安得不至於此。卿等所謂忽戎政任恬嬉。猶屬第二件事。苟矯弊源。責在朝廷。是可曰燭刻所使釐革哉。然而仍置。徒歸於因噎而廢食。所期先自廟堂而淬 礪。附陳三件。幷依曰啓施行。別親騎衛設置事。此說之可否說難。今已八年于玆。從違之間。迄無定論。北人之有識慮者。必以朝廷之事事姑息。相與竊嘆。今番更勿如前因循。就評事沈豊之。監司趙重晦趙瑗。兵使李漢膺徐有大安宗奎等狀辭節目。施行當否。從違決定以間。北兵營軍士事。此亦民也。民之爲弊。乃至於斯。朝家旣聞之矣。宜講矯救之策。但其一保加給。雖似無難。十二番軍數至三千。三千之保。又當爲三千。當此間閑丁日縮。塗抹無路之時。許多保軍。何處得來。賑使所請以元數三千名除番代布。似無掣礙之端。而卿等旣以難愼之意。更請帥臣論理狀聞。此亦依回啓施行。而如無難便之端。但以擧行形止狀聞事分付。北兵營布木殖利事。前伯還朝未久。必當稔知此弊。更與曾經道伯人及監賑使相議草記稟處。北關穀簿査正事。依回啓施行。而無論南關北關。近因飭禁稍弛。犯料多端。迨此開倉之前。不可無抽栍憑處之道。而纔經昨年大賑。差待春後。穀欲於留庫中摘奸。先以此意嚴飭。交濟穀從後稟處事。六鎭淸市牛犂監價。穀木參半上下事。依回啓施行。而年來釐正事件。果皆一一添載於定例。曾經道伯中一人。差定校正堂上。無論開市定例。本道詳定册子。遂數添錄。一件入啓。一件司上。北關量田事。要之待豐爲好。向因諸臣疏奏。已令各道從便設施。擧行遲速。惟在道臣量宜措置之如何。不必措一分付。人才搜訪事。關北人物。在在俊偉。士馬之精壯。勝於南關。以至冠儒服儒者。亦莫不明秀云。苟欲任用。何官不做。特以逖矣遐陬。琴登無梯。旣難致身自術。亦不搜羅傍採。大有違於懷緌之政。此朝家常所耿耿於中者。間有來求仕宦之人。廻徨旅托。畢竟成就。不過是殘署冷麾。甚者往往空往而空來。徒弊弊於道路之間。此足爲干和之一端。此特指文蔭而言也。最可矜而最可悶者。武士是已。付料之式。抄上之規有以仰 祖宗朝慰悅遠人之 聖意。而銓曹收用。只是西之植松。北之造山等薄薄不願窠而已。曷當有抄揀人地。拔例超擢者乎。賑使亦以軍門哨官之有名無實爲言。以今各營言之。如金德麟姜守性南履周崔光烈等數人外。需用者爲幾人。統計文蔭武。若無別般矯捄。宿弊何以亟去。又若困窮自守之士。不求顯達。讀書林下者。豈肯入於近日所謂道伯之薦目乎。振拔之要。將如何爲得。惟其對楊之方。望在廟堂。此意傳于大臣。因此而有提敎者。文蔭之人地。固未詳曉。而武弁中爲韓光濟者。其資歷與身手。俱合擢任。況是安川國舅之後孫。曾欲置之近侍之列而未之果焉。聞纔闋服。特差別軍職。分付道伯。使之給馬起送。貞烈旌褒事。秋間賑使反面之日。已令該曹按例棹楔。回啓中請令稟處。太欠照察。此一款勿施。
정조 8년 · 강
遞校理李錫夏。安策。修撰李東稷。飭副修撰沈樂洙。
정조 8년 · 목
敎曰。玉堂上番番次苟簡。入直上番行將赴燕。玉堂陳疏及有實故人員幷許遞。與未差之代。政官待開門牌招。以在京無故人差出。人言不足爲嫌。不可不申飭察職。副修撰沈樂洙待開門。一體牌招。
정조 8년 · 강
拿處局別將趙榮儉。
정조 8년 · 목
兵曹啓言。昨夜局廳失火。臣與郞廳進詣撲減。而當該局別將不能檢飭之失。不可無嚴勘。請令該府處之。局出身。請從重料治。允之。○訓鍊都監啓言。不能檢飭。局廳失火。萬萬驚悚。惶恐待罪。而不能謹火之入直別將趙榮儉。及一番正領掌務出身。三正出身等。竝決棍汰去。二番正領等。請亦嚴棍。敎以。局將才因兵曹草記。旣命拿處。今無加罪之端。一番正領及掌務出身。決棍懲勵。他番出身。不必棍治。特爲分揀。卿則勿待罪。
정조 8년 · 강
罷禁衛大將徐有大職。以御營大將李柱國兼察。